ტომას გრემი

ტომას გრემი (ინგლ. Thomas Graham; დ. 21 ქირსეთუთა, 1805, გლაზგო, შოტლანდია — ღ. 16 ეკენია, 1869, ლონდონი, ინგლისი) — შოტლანდიარი ქიმიკოსი, კოლოიდეფიშ ქიმიაშ ართ-ართი დუმარსხუაფალი. გრემიქ მიშეღჷ დიდი მენცარული კონტრიბუცია დიალიზიშ დო აირეფიშ დიფუზიაშ რკვიებაშა.

ბიოგრაფია
ტომას გრემიქ დებადჷ 1805 წანაშ 21 ქირსეთუთას, შოტლანდიაშ ნოღა გლაზგოს. გრემი გურაფულენდჷ გლაზგოშ უნივერსიტეტის, სოდეთ დეინტერესჷ ქიმიათ. გლაზგოშ უნივერსიტეტიშ უკულ ტომას გრემიქ გურაფა გაგინძორჷ ედინბურგიშ უნივერსიტეტის. გურაფაშ თებაშ უკულ გრემი მუშენდჷ გლაზგოშ უნივერსიტეტის. 1830 წანას გრემიქ მუშობა ქიდიჭყჷ ანდერსონიშ მედიცინაშ სკოლას. მალას გრემიქ ოცხოვრებშა დო ომუშებუშა ლონდონშა გეგნორთჷ. ჸათაქ გრემი მუშენდჷ ლონდონიშ უნივერსიტეტის. 1841 წანას ლონდონს რინაშ ბორჯის, გრემიქ დარსხუ ლონდონიშ ქიმიაშ ჯარალუა დო 1841-1843 წანეფს რდჷ თიში მაართა პრეზიდენტი. 1828 წანაშე გრემი რდჷ ედინბურგიშ ომაფე ჯარალუაშ საპატიო მაკათური. ტომას გრემი რდჷ ლონდონიშ ომაფე ჯარალუაშ დო შვედეთიშ მენცარობეფიშ ომაფე აკადემიაშ მაკათური. 1837 დო 1863 წანეფს ლონდონიშ ომაფე ჯარალუაქ გრემის გინოჩჷ ომაფე მენდალი. 1862 წანას გრემიქ მიპალუ კოპლიშ მენდალი. გრემიქ ღურუ 1869 წანაშ 16 ეკენიას, ლონდონს. ნთხორილი რე გლაზგოშ ოხვამეშ სასაფლას.

მენცარული რკვიებეფი
ტომას გრემი გურაფულენდჷ აირეფს დო აკიმუშუ აირეფიშ გეშა ჟირი ფორმულაცია ("გრემიშ კანონეფი"). ართი ორხველუდჷ აირეფიშ დიფუზიას დო მაჟია ეფუზიას. გრემიქ მიშეღჷ დიდი თია დიალიზიშ გოვითარაფაშა. გრემიქ კოლოიდეფიშ რკვიებაშ ბორჯის, აკეთჷ კოლოიდეფიშ დო კრისტალოიდეფიშ გორთუალა დიალიზერიშ ტექნოლოგიაშ გიმორინაფათ. ჸათე ტექნოლოგია რდჷ ასეიან მედიცინას გიმორინაფილი ჭაჭაშ დიალიზიშ აპარატეფიშ ადრეიან ვერსია. ტომას გრემიშ კოლოიდეფიშ გეშათ რკვიებეფს, გიარსხუ კოლოიდეფიშ ქიმიაშ გოვითარაფაქ.

გიშნაგორა პუბლიკაციეფი
On the Law of Diffusion of Gases (1833)

ქოძირით თაშნეშე
 გრემიშ კანონი
 დიალიზი
 კოლოიდეფი

რესურსეფი ინტერნეტის
 ბიოგრაფიული ფაქტეფი
 გიშნაგორა ნახანდეფი 

კატეგორია:შოტლანდიარეფი
კატეგორია:შოტლანდიარი ქიმიკოსეფი
კატეგორია:დუნაბადი 1805
კატეგორია:ნაღურა 1869